Budapešť 2. apríla (TASR) – O stovkách miliónov forintov utajeného majetku bývalého podpredsedu Maďarskej socialistickej strany (MSZP) Gábora Simona vedeli terajší predseda MSZP Attila Mesterházy, ale aj bývalý šéf strany Ferenc Gyurcsány, napísal dnes maďarský provládny denník Magyar Nemzet.
Podľa novín časť peňazí, ktoré boli uložené na zahraničných i maďarských účtoch bánk, mohla pochádzať z obchodu s nehnuteľnosťou z XVIII. budapeštianskeho obvodu.
Magyar Nemzet sa pri týchto informáciách odvoláva na správu spoluväzňa, ktorý bol údajne k Simonovi nasadený ako agent.
Vládna strana Fidesz v tejto súvislosti vyzvala Mesterházyho, aby "konečne po 57 dňoch mlčania" povedal všetko o ilegálnom majetku Gábora Simona, odkiaľ pochádza a komu patrí.
Simon je v súčasnosti vo vyšetrovacej väzbe, okrem iného aj kvôli podozreniu z daňového podvodu a falšovania verejnej listiny.
Bývalého podpredsedu MSZP zadržala v kauze nepriznaného majetku prokuratúra 10. marca. Podľa Simona valuty na účtoch v Rakúsku a Maďarsku nie sú jeho, on ich údajne iba spravoval. Z jeho výpovede z 18. februára však nevysvitlo, kto financie skutočne vlastní.
Bývalému opozičnému politikovi podľa prokuratúry našli pri domovej prehliadke sfalšovaný pas s jeho fotografiou, ktorý bol vydaný v jednej z juhoafrických krajín. Prostredníctvom tohto pasu mal ukladať financie na bankové účty.
Generálna prokuratúra 14. februára oznámila, že vo vyšetrovaní kauzy Simonovho utajeného majetku robí mimoriadne kroky po tom, ako sa ľavicový politik vzdal svojho poslaneckého mandátu. Simon ešte predtým, začiatkom februára, prerušil členstvo v MSZP a odstúpil aj zo všetkých straníckych funkcií.